Siden 2005 har Politiets Efterretningstjeneste i vidt omfang indhentet oplysninger om flypassagerer via Skat, selv om det ikke var lovligt. To juraprofessorer kalder det »misbrug« og en »masseudlevering«.

Politiets Efterretningstjeneste har i vidt omfang i mindst ni år - i strid med loven og uden tilladelse fra en dommer - suget oplysninger om danskeres flyrejser ud af luftfartsselskaber.

Det viser et dokument fra PET, som Radio24syv har fået aktindsigt i.

PET har ifølge loven kun ret til disse personfølsomme oplysninger - der omfatter navn, adresse, pas-informationer, kreditkortoplysninger, rejseruter, billetkøb og oplysninger om medrejsende - hos flyselskaberne, hvis tjenesten forinden får en kendelse fra en dommer. Det kræver en konkret mistanke om, at én eller flere personer vil begå en alvorlig forbrydelse.

For at omgå dette krav om en retskendelse, indgik PET i 2005 et uformelt samarbejde med Skat, der af PET blev bedt om at hente de såkaldte PNR-oplysninger om konkrete flypassager hos luftfartsselskaberne - hvorpå Skat bagefter sendte disse oplysninger videre til PET. Skat blev brugt, fordi skattemyndighederne har lovlig adgang til passagerer-oplysninger for at kunne udføre toldkontrol.

»Skat kan ikke bruge sin hjemmel til at indhente oplysninger med det ene forhold at servicere en anden myndighed,« siger professor i jura ved Aarhus Universitet, Jens Vedsted-Hansen, til Radio24syv.

»Det er simpelthen i strid med et forvaltningsmæssigt princip, og man kan kun opfatte det som en omgåelse. Når PET selv kalder det i »vidt omfang«, så tyder det meget stærkt på, at der har været tale om masseoplysninger – altså generelle oplysninger uden nogen konkret vurdering af, om der var mistanke mod den enkelte passager eller nogle mistænktlige rejsemønstre«, tilføjer han.

Professor Jens Vedsted-Hansen siger, at »hvis Skat og toldmyndighederne udelukkende har indhentet oplysninger med det formål at give dem videre til PET, så mener jeg, Skat har misbrugt dets beføjelser.«

Også professor, dr. jur Gorm Toftegaard Nielsen fra Aarhus siger, at der »der er tale om misbrug af Skats lovhjemmel«.

»Hvis Skat har hjemmel til at indhente oplysninger, så skal de oplysninger bruges i Skats egen sagsbehandling. Hvis Skatindhenter oplysninger for at skaffe oplysninger til en anden myndighed, som ikke har noget med Skat at gøre, så er det ikke lovligt. Det er mildest talt en noget uheldig situation«, siger Gorm Toftegaard Nielsen.

PET ønsker ikke at kommentere sagen, men skriver i et notat om terrorbekæmpelse, dateret den 15. januar 2015, som Radio24syv har fået udleveret, at PET tidligere »i vidt omfang« har indhentet booking- og passagereroplysninger via Skat, men at dette samarbejde ophørte i starten af september 2014 »i mangel af klar hjemmel til at fortsætte.«

Skat oplyser, at »selve samarbejdet har i hvert fald stået på siden 2005«, men afviser, at der findes dokumenter om samarbejdet eller at aftalen mellem Skat og PET nogensinde blev skrevet ned.

»Der foreligger ikke nogen skriftlig aftale, og heller ingen sag«, skriver Skat til Radio24syv:

»Der har ikke været afholdt regelmæssige møder vedrørende samarbejdet, og derfor er der fra Skats side ikke udarbejdet referater.«

Peter Kofod, internetaktivist og bestyrelsesmedlem i whistleblower-organisationen VERON, kalder sagen endnu et eksempel på myndigheder, der i ly af mørket bryder loven i årevis, for at få fingre i private borgeres personlige oplysninger.

»Ovenpå Snowden-affærens massive afsløringer om amokløben masseovervågning begået af efterretningstjenester, der unddrager sig enhver demokratisk kontrol, er det jo desværre ikke særligt overraskende,« siger han.

Direktør i Skats kontrolafdeling, Jim Sørensen, erkender overfor Radio24syv, at samarbejdet var ulovligt, og at det er »uacceptabelt«.

»Det er ikke godt nok, at vi har givet de her oplysninger videre. Det er ikke tilfredstillende, at det er sket, og derfor blev det stoppet øjeblikkeligt, da vi opdagede det,« siger Jim Sørensen, som oplyser, at PETs henvendelser til Skat handlede om enkeltpersoner.

»Det var ikke passagerlister, vi gav videre. Det var konkrete forespørgsler fra PET om enkeltpersoner,« siger Jim Sørensen fra Skat.

Justitsminister Søren Pind (V) fremlagde i oktober et lovforslag i Folketinget, der skal give PET lovlig og automatisk adgang til booking- og passagereroplysninger. I bemærkningerne til lovforslaget erkender regeringen selv, at PET og Skat i sensommeren 2014 stoppede et »effektivt og smidigt« samarbejde om at dele disse oplysninger på grund af »usikkerhed om hjemmelsgrundlaget.«

Lovforslaget skal behandles inden jul.